CELEX: 32016R2377
Language: da
Date: 2016-10-14 00:00:00
Title: Kommissionens delegerede forordning (EU) 2016/2377 af 14. oktober 2016 om ændring af delegeret forordning (EU) nr. 1394/2014 om fastsættelse af en udsmidsplan for visse pelagiske fiskerier i de sydvestlige farvande

23.12.2016   
            
            
               DA
            
            
               Den Europæiske Unions Tidende
            
            
               L 352/50
            
         KOMMISSIONENS DELEGEREDE FORORDNING (EU) 2016/2377
   af 14. oktober 2016
   om ændring af delegeret forordning (EU) nr. 1394/2014 om fastsættelse af en udsmidsplan for visse pelagiske fiskerier i de sydvestlige farvande
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og artikel 18, stk. 1 og 3, og
   ud fra følgende betragtninger:
   
               (1)
            
            
               Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
            
         
               (2)
            
            
               Ved artikel 15, stk. 6, i forordning (EU) nr. 1380/2013 tillægges Kommissionen beføjelse til ved delegerede retsakter at vedtage udsmidsplaner for en periode på højst tre år på grundlag af fælles henstillinger, som de berørte medlemsstaterne udarbejder i samråd med de relevante rådgivende råd.
            
         
               (3)
            
            
               Ved Kommissionens delegerede forordning (EU) nr. 1394/2014 (2) fastsættes der en udsmidsplan for visse pelagiske fiskerier i de sydvestlige farvande med henblik på at fremme gennemførelsen af landingsforpligtelsen ved hjælp af visse fleksibilitetsmekanismer.
            
         
               (4)
            
            
               I henhold til artikel 15, stk. 5, litra e), i forordning (EU) nr. 1380/2013 kan der i en udsmidsplan fastsættes bevarelsesmæssige mindstereferencestørrelser.
            
         
               (5)
            
            
               Belgien, Spanien, Frankrig, Nederlandene og Portugal har en direkte interesse i spørgsmål vedrørende fiskeriforvaltning i de sydvestlige farvande. Den 30. maj 2016 indgav disse medlemsstater efter høring af Det Rådgivende Råd for De Sydvestlige Farvande og Det Rådgivende Råd for Pelagiske Bestande en fælles henstilling til Kommissionen, hvori det foreslås, at den bevarelsesmæssige mindstereferencestørrelse for hestemakrel (Trachurus spp.) i ICES-afsnit VIIIc og ICES-underområde IX fastsættes til 12 cm for 5 % af Spaniens og Portugals respektive kvoter, uanset bilag XII til Rådets forordning (EF) nr. 850/98 (3). Endvidere foreslås det i den fælles henstilling at 1 % af Portugals fangstkvote inden for denne 5 %-grænse af kvoten for ikkeindustrielt fiskeri med landragningsvod efter hestemakrel i ICES-afsnit IXa, må være mindre end 12 cm.
            
         
               (6)
            
            
               Videnskabelige bidrag blev indhentet fra relevante videnskabelige organer og gennemgået af Den Videnskabelige, Tekniske og Økonomiske Komité for Fiskeri (STECF). STECF konkluderede, at en nedsættelse af den bevarelsesmæssige mindstereferencestørrelse, som det foreslås i den fælles henstilling, kun er forbundet med en meget lille risiko for, at det veletablerede udnyttelsesmønster i det pågældende fiskeri ændres. Dette udnyttelsesmønster kombineret med moderate udnyttelsesgrader for hestemakrel lader ikke til at have en skadelig indvirkning på dynamikken i de relevante bestande. Samtidig påpegede STECF, at det kan være vanskeligt at kontrollere fangster, der er omfattet af forskellige størrelsesbegrænsninger, og at utilstrækkelig kontrol kan bidrage til højere dødelighed. Det er desuden vigtigt, at de procentvise grænser, der er fastlagt for de mindre størrelser, bliver overholdt. Derfor er det vigtigt, at de berørte medlemsstater indfører passende kontrolforanstaltninger i det pågældende fiskeri.
            
         
               (7)
            
            
               Foranstaltningerne i den fælles henstilling er i overensstemmelse med artikel 18, stk. 3, i forordning (EU) nr. 1380/2013 og kan derfor indgå i udsmidsplanen for visse pelagiske fiskerier i de sydvestlige farvande.
            
         
               (8)
            
            
               Delegeret forordning (EU) nr. 1394/2014 bør derfor ændres i overensstemmelse hermed.
            
         
               (9)
            
            
               Eftersom foranstaltningerne i nærværende forordning har en direkte indvirkning på de økonomiske aktiviteter i forbindelse med og planlægningen af EU-fartøjernes fangstsæson, bør den træde i kraft umiddelbart efter offentliggørelsen. Den bør anvendes fra den 1. januar 2017 —
            
         VEDTAGET DENNE FORORDNING:
   Artikel 1
   I artikel 4 i delegeret forordning (EU) nr. 1394/2014 tilføjes følgende stykke:
   
      »Uanset bilag XII til forordning (EF) nr. 850/98 er den bevarelsesmæssige mindstereferencestørrelse for hestemakrel (Trachurus spp.), der fanges i ICES-afsnit VIIIc og ICES-underområde IX, på 12 cm for 5 % af Spaniens og Portugals respektive kvoter i disse områder. Inden for denne 5 %-grænse må 1 % af Portugals fangstkvote i det ikkeindustrielle fiskeri med landragningsvod i ICES-afsnit IXa være mindre end 12 cm.«
   
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes fra den 1. januar 2017.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. oktober 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 28.12.2013, s. 22.
   
      (2)  Kommissionens delegerede forordning (EU) nr. 1394/2014 af 20. oktober 2014 om fastsættelse af en udsmidsplan for visse pelagiske fiskerier i de sydvestlige farvande (EUT L 370 af 30.12.2014, s. 31).
   
      (3)  Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (EFT L 125 af 27.4.1998, s. 1).